title: The Eternal City (cinta de 1923)
text: Iste articlo ye sobre una cinta de cine estausunidense de l'anyo 1923, t'atros usos se veiga The Eternal City.The Eternal City (títol orichinal en anglés; en aragonés A ciudat eterna) ye una cinta de cine mudo dramatica estausunidense de l'anyo 1923 dirichida por George Fitzmaurice seguntes un guión de Ouida Bergère (basau en a novela The Eternal City de Hall Caine). Producida por Samuel Goldwyn a traviés d'a suya productora Samuel Goldwyn Productions y distribuyita por Associated First National, contó como actors prencipals con Lionel Barrymore, Bert Lytell, Barbara La Marr, Richard Bennett y Montagu Love y con una dirección de fotografía a cargo d'Arthur C. Miller.
  
  Sobre a mesma novela en a que se basa o guión d'a cinta s'heba rodau d'antis más (1915) una atra cinta d'o mesmo títol, The Eternal City, dirichida por Hugh Ford y Edwin S. Porter.
  
   Reparto 
   Barbara La Marr, en o papel de Donna Roma Valonna.
   Bert Lytell, en o papel de David Rossi.
   Lionel Barrymore, en o papel de Barón Bonelli.
   Richard Bennett, en o papel de Bruno Rocco.
   Montagu Love, en o papel de Charles Minghelli.
   William Ricciardi, en o papel d'''accionista.
   Joan Bennett, en o papel de Page (no acreditada).
   Betty Bronson, en o papel de Page (no acreditada).
   Ronald Colman, en o papel d'extra (no acreditau).
  
  En a cinta tamién amanixen en revistando las tropas de l'Exercito italiano:
   Victor Manuel III, rei d'Italia.
   Benito Mussolini, alabez dictador faixista d'Italia.
  
  Producción 
  La guionista Ouida Bergère fació a-saber-los de cambeos en a novela orichinal The Eternal City de Hall Caine, más que más en suprimindo qualsiquier referencia a la relichión en o suyo guión.
  
  O director d'a cinta, George Fitzmaurice, fació plegar una copia d'a cinta en octubre de 1923 a Benito Mussolini, alabez primer menistro d'Italia, qui amaneixeba en a cinta y que heba estau de gran aduya ta la filmación de scenas d'a cinta en molimentos historicos d'a ciudat de Roma y mesmo adchudicando la protección d'o elenco d'a cinta (y amanixendo-ie como extras) a bells batallons de melitars de l'Exercito italiano. Asinas, se rodoron scenas en o Coliseu, lo Foro romano, la Vía apia y bellos atros molimentos.
  
  Sinopsi 
  En a ciudat de Roma lo vagabundo Bruno Rocco tiene cura d'un nino uerfano, David Rossi, dica que l'adopta un medico. Dimpués David esdevieén o prometiu de Roma, la filla d'o medico. Quan muere lo medico, a Bruno y a David los alistan en l'Exercito italiano ta partecipar en a Primera Guerra Mundial.
  
  De mientras, Roma ha esdeveniu una reconoixida escultora con l'aduya d'o barón Bonelli, qui ye en secreto lo chefe d'o Partiu Comunista en a ciudat. Quan David retorna en a ciudat en rematar la guerra, convertiu en un fervient partidario de Mussolini, descubre que la suya novia ye la protechida d'o suyo mortal enemigo.
  
  Conservación 
  Ye una cinta perdida parcialment. Nomás se conservan dos d'os uieto rollos d'a cinta orichinal, que trobó en 2006 la historiadora d'o cine Giuliana Muscio en los archivos d'o Museu d'Arte Muderno de Nueva York. Ixas partes recuperadas se presentoron en 2014 en o Festival de Cine Mudo de Pordenone (Pordenone, Venecia Chuliana).
  
  Referencias
  
  Vinclos externos 
  
    The Eternal City en Internet Movie Database.
    The Eternal City en AllMovie.
  
  Cintas de cine mudo
  Cintas de cine de drama
  Cintas dirichidas por George Fitzmaurice
  Cintas interpretadas por Lionel Barrymore
  Cintas interpretadas por Bert Lytell
  Cintas interpretadas por Barbara La Marr
  Cintas interpretadas por Richard Bennett
  Cintas interpretadas por Montagu Love